Il-coronavirus jista’ jkollu impatt fuq il-kalendarju internazzjonali tal-football għal “sentejn jew tliet snin”, jgħid membru tal-kumitat eżekuttiv tal-UEFA. Lars-Christer Olsson, pre­sident tal-Leagues Ewropej, qal li jkun każ ta’ “stenna u tara” biex tevalwa t-tfixkil tal-pandemija, inkluż fit-Tazza tad-Dinja 2022 fil-Qatar. Il-UEFA tittama li tlesti ċ-Champions League u l-Europa League f’Awwissu. Deċiżjoni dwar dan mistennija tittieħed mill-UEFA għall-aħħar ta’ dan ix-xahar. Hemm pjani biex jintlagħbu tliet logħbiet – minflok tnejn – fil-waqfiet internaz­zjonali din il-ħarifa biex jintlagħab il-logħob ta’ kwalifikazzjoni tal-Euro 2020 u dawk tan-Nations League. Olsson qal li huwa “pjuttost jara xenarju fejn l-ista­ġun kurrenti ma jintemmx milli ma jibdiex l-istaġun il-ġdid”. Wara s-sospensjoni mif­ruxa tal-football u l-posponiment tal-Euro 2020 għas-sena d-dieħla, huwa ġie mistoqsi fuq is-sit uffiċjali ta’ Soccerex għal­kemm hu ħaseb li l-ka­len­darju internazzjonali jista’ jiġi affettwat. “Probabbilment sentejn jew tliet snin naħseb,” qal Olsson. Aktar kmieni, huwa kien qal lil BBC Radio 5 Live Breakfast li ma kien hemm “l-ebda kunsens” bejn il-pajjiżi fir-rigward tat-tmiem tal-istaġun domestiku, billi kull pajjiż jiffaċċja sitwaz­zjonijiet differenti rigward il-virus u d-deċiżjonijiet tal-Gvern. L-aqwa żewġ diviżjonijiet ta’ Franza, Ligue 1 u Ligue 2, mhux se jerġgħu jibdew dan l-istaġun wara li l-Gvern Franċiż pprojbixxa l-avvenimenti sportivi kollha, inklużi dawk wara l-bibien magħluqa, sa Settembru. L-aqwa diviżjoni Olandiża ġiet abbandunata l-ġimgħa li għaddiet mingħajr promoz­zjoni jew relegazzjoni u min­għajr champions. Mistoqsi kif il-UEFA tgħid li għandha konklużjoni sodisfaċenti għall-kompetiz­zjonijiet tagħha jekk clubs li jikkompetu, bħal PSG u Ajax, ma lagħbux football għal ħafna xhur, huwa qal: “Huwa diffiċli li wieħed jgħid iżda fi kwalunkwe każ, hija sitwazzjoni straordinar­ja li ninsabu fiha u hemm bżonn ta’ soluzzjonijiet straordinarji.” Meta tkellem fuq l-istess sit, huwa qal: “Għalissa qed nippjanaw, nippruvaw ndaħ­ħlu l-bqija tal-istaġun 2019-20 fix-xahar ta’ Awwissu. “Jekk dan ikun possibbli, allura naħseb li jkun tajjeb għaliex dan ikun ifisser ukoll li nistgħu nħarsu l-integrità tal-fażi finali tal-istaġun attwali tal-football internazzjonali. “Iżda ovvjament irridu nieħdu deċiżjonijiet dwar dan għall-inqas madwar l- aħħar ta’ Mejju għax inkella x’aktarx li mhux se jkun possibbli li nrossuh u anke li jikkwalifikaw il-clubs għall-istaġun il-ġdid.” Bit-Tazza tad-Dinja inqas minn tliet snin ‘il bogħod, Olsson ġie mistoqsi jekk dan jistax jiġi affettwat. “Jekk il-virus qed jiżviluppa b’mod aktar serju kif kien s’issa, żgur li se jkun hemm problema bil-kalendarju internazzjonali,” huwa qal. “Meta wħud mill-kompetizzjonijiet jiġu mċaqalqa minn sena għall-oħra … u allura t-Tazza tad-Dinja tal-Qatar tkun ġejja f’nofs l-istaġun Ewropew, trid iddaħħal il-kompetizzjonijiet domestiċi u internazzjonali. Iżda naħseb li rridu wkoll nistennew u naraw kif se jaffettwa n-negozju.”